DA Den Europæiske Unions Tidende C 166/16

Høringskonsulentens Endelige Rapport i Sag COMP/C-3/37.792 — Microsoft

(efter artikel 15 og 16 i Kommissionens afgørelse (2001/462/EF, EKSF) af 23. maj 2001 om høringskonsulentens kompetenceområde under behandlingen af visse konkurrencesager — EFT L 162 af 19.6.2001, s. 21)

2009/C 166/07

Beslutningsudkastet i denne sag giver anledning til følgende bemærkninger:

Proceduren efter artikel 24, stk. 1, på grundlag af den endelige beslutning af 24. marts 2004

Den 24. marts 2004 vedtog Kommissionen beslutning 2007/53/EF rettet til Microsoft Corp. som led i en procedure efter EF-traktatens artikel 82 og EØS-aftalens artikel 54 (Sag COMP/C-3.37.792 — Microsoft, EUT L 32 af 6.2.2007, s. 23).

I denne beslutning (»beslutningen«) fastslog Kommissionen blandt andet, at Microsoft havde overtrådt EF-traktatens artikel 82 og EØS-aftalens artikel 54 ved fra oktober 1998 og indtil beslutningsdatoen at have nægtet at udlevere en række nærmere bestemte »interoperabilitetsoplysninger« til udbydere af styresystemer til arbejdsgruppeservere, således at de blev i stand til at udvikle og distribuere interoperable produkter. (1)

Den 10. november 2005 vedtog Kommissionen en beslutning i henhold til artikel 24, stk. l, i forordning (EF) nr. 1/2003 (»artikel 24, stk. 1-beslutningen«). I beslutningens artikel 1 fastsættes følgende: »Inden den 15. december 2005 efterkommer Microsoft Corporation fuldt ud de påbud, der er fastsat i beslutningens artikel 5, litra a) og c). I modsat fald pålægges Microsoft Corporation en tvangsbøde på 2 mio. EUR om dagen regnet fra denne dato«.

I artikel 24, stk. 1-beslutningen, påpegede Kommissionen to punkter, hvor Microsoft havde tilsidesat påbuddene efter beslutningens artikel 5, litra a) og c). Denne procedure vedrører udelukkende Microsoft’s forpligtelse i henhold til beslutningens artikel 5, litra a), til at opkræve rimelige royalties for adgang til og brug af interoperabilitetsoplysningerne.

Proceduren efter artikel 24, stk. 2, på grundlag af artikel 24, stk. 1-beslutningen

Den 12. juli 2006 vedtog Kommissionen en første beslutning i henhold til artikel 24, stk. 2, i forordning (EF) nr. 1/2003 (»første artikel 24, stk. 2-beslutning«), hvorved den fastsatte den endelige tvangsbøde, der blev pålagt ved artikel 24, stk. 1-beslutningen, til 280,5 mio. EUR for perioden fra den 16. december 2005 til den 20. juni 2006. Microsoft fik pålagt denne tvangsbøde for det første af de punkter, Kommissionen havde påpeget i artikel 24, stk. 1-beslutningen, nemlig det forhold, at Microsoft havde undladt at udlevere fuldstændig og nøjagtig teknisk dokumentation, som omfattede interoperabilitetsoplysningerne. (2)

Som anført i første artikel 24, stk. 2-beslutning, forbeholdt Kommissionen sig ret til at fastsætte en endelig tvangsbøde med virkning fra den 16. december 2005 for det andet punkt, hvor Microsoft i henhold til artikel 24, stk. 1-beslutningen, havde tilsidesat påbuddene, hvis Kommissionen skulle konkludere, at de royalties, Microsoft havde opkrævet for adgangen til og brugen af interoperabilitetsoplysningerne, ikke var rimelige. (3)

I det foreliggende beslutningsudkast fastsættes den endelige tvangsbøde, der skal pålægges Microsoft for tilsidesættelse af påbuddet om at opkræve rimelige royalties for adgang til og brug af interoperabilitetsoplysningerne.

De foranstaltninger, Microsoft har truffet, for at efterkomme artikel 5, litra a), samt Kommissionens reaktioner herpå

Siden den 27. maj 2004, da Microsoft første gang redegjorde for, hvilke foranstaltninger den agtede at træffe for at efterkomme beslutningens artikel 5, litra a) og c), har der været ført talrige drøftelser mellem Kommissionen og Microsoft med hensyn til spørgsmålet om rimelige royalties, som omhandlet i beslutningen.

Ved brev af 29. oktober 2004 meddelte Microsoft, at den med den redegørelse af foranstaltningerne, den havde givet ved brev af 27. maj 2004, mente at have efterkommet påbuddet efter beslutningens artikel 5, litra d). Microsoft fremlagde også to udkast til aftaler, som den ville tilbyde som en del af et protokolprogram for arbejdsgruppeservere (»WSPP-aftalerne fra 2004«).

Derefter blev der ført talrige drøftelser i den resterende del af 2004 og i første halvår 2005, hvor Kommissionen (bl.a. ved begæringer om oplysninger i henhold til artikel 18 i forordning (EF) nr. 1/2003) udbad sig yderligere forklaringer og dokumentation, som Microsoft derpå fremsendte i form af en række rapporter, meddelelser og reviderede udgaver af WSPP-aftalerne fra 2004. Kommissionen sendte også begæringer om oplysninger til andre interesserede parter og udbad sig deres kommentarer til størrelsen af de royalties, som Microsoft havde foreslået.

Ved beslutning af 28. juli 2005 indførte Kommissionen en tilsynsordning, som bestod i udpegelse af en tilsynsførende med nærmere angivelse af dennes opgaver og forpligtelser. Den tilsynsførende skulle bistå Kommissionen med at kontrollere, om beslutningen blev efterkommet. (4) Den 5. oktober 2005 valgte Kommissionen en tilsynsførende fra en liste på fire eksperter, som Microsoft havde foreslået.

Fra august til december 2005 fremsendte Microsoft reviderede WSPP-aftaler og en række rapporter, som ifølge Microsoft begrundede størrelsen af de royalties, der var fastsat i WSPP-aftalerne.

Den 7. april 2006 forelagde Kommissionen Microsoft den tilsynsførendes undersøgelse af det materiale, som ifølge Microsoft begrundede størrelsen af virksomhedens royalties i de WSPP-aftaler, der blev indsendt den 15. december 2005 (»den tilsynsførendes innovationsrapport fra marts 2006«).

Som følge heraf fortsatte Microsoft med fra maj til november 2006 at fremsætte bemærkninger til den tilsynsførendes innovationsrapport fra marts 2006 og fremlagde også flere gange reviderede WSPP-aftaler.

I februar 2007 fik Kommissionen forelagt en række rapporter fra den tilsynsførende og sin eksterne rådgiver, TAEUS. På baggrund af disse rapporter nåede Kommissionen til den foreløbige konklusion, at Microsoft endnu ikke havde efterkommet påbuddet om at opkræve rimelige royalties for adgang til og brug af interoperabilitetsoplysningerne i henhold til beslutningens artikel 5, litra a).

Klagepunktsmeddelelsen

Den 1. marts 2007 sendte Kommissionen Microsoft en klagepunktsmeddelelse og gav Microsoft fire uger til at besvare den.

Microsoft anmodede den 9. marts 2007 om en forlængelse af fristen for sit svar på klagepunktsmeddelelsen. Jeg efterkom anmodningen den 15. marts 2007 og forlængede fristen til den 23. april 2007. Microsoft svarede inden fristens udløb.

Aktindsigt

Microsoft anmodede den 2. marts 2007 om aktindsigt, hvilket den fik den 5. marts 2007 i Kommissionens lokaler.

Den 27. april 2007 fremsendte Microsoft en berigtigelse af sit svar på klagepunktsmeddelelsen. Microsoft anmodede om yderligere aktindsigt den 9. maj 2007.

Den 11. maj 2007 aflagde TAEUS, den tilsynsførende og dennes rådgivere rapporter om Microsofts ekspertudtalelser, som var vedlagt Microsofts svar på klagepunktsmeddelelsen, og Microsoft fik den 14. maj 2007 aktindsigt i disse rapporter og i kopier af alle interesserede parters bemærkninger til klagepunktsmeddelelsen og til svaret på den.

Den 16. maj 2007 anmodede Microsoft om yderligere aktindsigt, hvilket den fik den 23. maj 2007.

Den 21. maj 2007 fremsendte Microsoft reviderede WSPP-aftaler, som omfattede en revideret royalty-tabel (»royaltyordningen af 21. maj 2007«). Microsoft meddelte, at »de lavere satser nu vil blive anvendt officielt« med tilbagevirkende kraft fra det tidspunkt, hvor beslutningen blev vedtaget.

Microsoft fremsendte et supplerende svar på klagepunktsmeddelelsen den 1. juni 2007 og en yderligere teknisk vurdering den 8. juni 2007.

Microsoft anmodede flere gange under proceduren om aktindsigt i korrespondancen mellem Kommissionen på den ene side og den tilsynsførende og Kommissionens eksperter på den anden.

Kommissionen betragter disse dokumenter som interne.

Heller ikke i forbindelse med proceduren vedrørende det forhold, at Microsoft skulle have undladt at udlevere fuldstændig og nøjagtig teknisk dokumentation, som omfattede interoperabilitetsoplysningerne, efterkom jeg Microsofts anmodning om aktindsigt i korrespondancen med den tilsynsførende og med Kommissionens eksterne eksperter (jf. høringskonsulentens endelige rapport i sag COMP/C-3/37.792 — MICROSOFT af 3.7.2006, s. 6). Jeg betragtede denne korrespondance som intern.

Jeg undersøgte dog omhyggeligt, om adgangen til dele af korrespondancen kunne have været nødvendig for en tilstrækkelig forståelse af de anvendte metoder eller den egentlige tekniske kontrol af den tilsynsførendes rapport eller på anden måde nødvendig for Microsofts forsvar. Som følge af Microsofts betænkeligheder kontrollerede jeg den tilsynsførendes og TAEUS′ korrespondance med Kommissionen i den relevante periode (mellem den 10. november 2006 og den 22. maj 2007). Jeg kunne over for Microsoft bekræfte, at der efter min opfattelse ikke var et eneste element i korrespondancen, som var nødvendigt for forståelse af de metoder, der var anvendt i rapporten, eller for afprøvning af, om oplysningerne teknisk set var korrekte.

På baggrund af endnu et spørgsmål, som Microsoft have rejst, kontrollerede jeg desuden den korrespondance med den tilsynsførende og TAEUS, som Kommissionen havde forelagt mig (10. november 2006 til 27. juli 2007). På grundlag af min undersøgelse af korrespondancen bekræftede jeg over for Microsoft, at der ikke var nogen af dokumenterne, som tydede på, at Kommissionen havde forsøgt at påvirke den tilsynsførende eller Kommissionens eksperter.

DEN MUNDTLIGE HØRING

Microsoft anmodede ikke om en mundtlig høring.

SAGSFREMSTILLING

Kommissionen sendte den 24. juli 2007 Microsoft en sagsfremstiling, hvorved Microsoft fik lejlighed til at kommentere Kommissionens vurdering af royaltyordningen af 21. maj 2007 og andre oplysninger, som Kommissionen havde indsamlet efter vedtagelsen af klagepunktsmeddelelsen, navnlig rapporter udarbejdet af den tilsynsførende og Kommissionens eksperter, TAEUS, samt svar på begæringer om oplysninger om nye WSPP-licenser. Microsoft fik aktindsigt i de dokumenter, der var blevet registreret efter vedtagelsen af klagepunktsmeddelelsen, og fremsendte sin udtalelse om sagsfremstillingen den 31. august 2007.

FØRSTEINSTANSRETTENS AFGØRELSE

Retten i Første Instans stadfæstede den 17. september 2007 de væsentligste dele af beslutningen, som Microsoft havde appelleret. (5)

Retten annullerede dog beslutningens artikel 7, for så vidt som den pålagde Microsoft at fremsætte et forslag til indførelse af en ordning, der skal omfatte en tilsynsførende, som uafhængigt af Kommissionen har adgang til Microsofts assistance, oplysninger, dokumenter, lokaler og ansatte og de relevante Microsoft-produkters kildekode.

Den 2. oktober 2007 anmodede Kommissionen Microsoft om at fremlægge alle dokumenter og oplysninger, som Microsoft uafhængigt af Kommissionen havde givet den tilsynsførende eller hans medarbejdere fra det tidspunkt, hvor den tilsynsførende var blevet udpeget. Microsoft besvarede denne anmodning ved skrivelse af 31. oktober 2007 og 9. november 2007.

Efter drøftelser med Kommissionen indførte Microsoft den 22. oktober 2007 en ny royaltyordning for WSPP-licenserne.

Fremlæggelsen af disse dokumenter og oplysninger samt indførelsen af en ny royaltyordning betød ikke, at undersøgelsesfasen var blevet indledt på ny, og det var derfor ikke nødvendigt at udarbejde en ny sagsfremstilling.

UDKASTET TIL ENDELIG BESLUTNING

Udkastet til endelig beslutning indeholder efter min opfattelse ingen retlige elementer, som ikke var indeholdt i klagepunktsmeddelelsen, og ingen faktiske omstændigheder, som ikke var anført i enten klagepunktsmeddelelsen eller sagsfremstillingen.

I lyset af ovenstående finder jeg, at Microsofts og andre interesserede parters ret til at blive hørt er blevet respekteret i denne sag.

Bruxelles, den 25. februar 2008. Karen WILLIAMS

(1) Den 17. september 2007 stadfæstede Retten i Første Instans de væsentligste dele af beslutningen, som Microsoft havde appelleret. Microsoft meddelte senere, at den ikke ville appellere Førsteinstansrettens afgørelse.

(2) Kommissionens beslutning af 12. juli 2006 om fastsættelse af det endelige beløb for den tvangsbøde, Microsoft Corporation fik pålagt ved beslutning C(2005) 4420 endelig, og om ændring af denne beslutning, hvad angår tvangsbødens størrelse (Sag COMP/C-3/37.792 — Microsoft), C(2006) 3143 endelig.

(3) Betragtning 244 i artikel 24, stk. 2-beslutningen.

(4) Jf. beslutningens artikel 7 samt artikel 3 i beslutningen om udpegelse af en tilsynsførende.

(5) Jf. fodnote 1 ovenfor.